

Αρκαλοχώρι, 19/12/2024

Προς: ΜΜΕ

**ΔΕΛΤΙΟ ΤΥΠΟΥ**

**Σημαντικές διακρίσεις και μετάλλια αθλητών από τον Δήμο Μινώα Πεδιάδας -Συγχαρητήρια Δημάρχου Βασίλη Κεγκέρογλου**

Συνεχείς είναι οι επιτυχίες παιδιών από τον Δήμο Μινώα Πεδιάδας που καταφέρνουν σπουδαίες διακρίσεις στα αθλήματα τους. Τέσσερα χρυσά, ένα ασημένιο και τρία χάλκινα μετάλλια ήταν ο απολογισμός για τον Α.Σ Χερσονήσου Ηρακλείου, στο Πανελλήνιο Πρωτάθλημα Tae Kwon Do ITF Παίδων -Κορασίδων, Παμπαίδων -Παγκορασίδων που διεξήχθη στο Ωραιόκαστρο Θεσσαλονίκης 22-23-24 Νοεμβρίου με σημαντικές διακρίσεις για αθλητές από τον Δήμο Μινώα Πεδιάδας.

**Αναλυτικότερα ανάμεσα στα μετάλλια, διακρίσεις κατάφεραν οι αθλητές του Δήμου Μινώα Πεδιάδας:**

-Λυκάκης Νικήτας-Μαρίνος : χρυσό μετάλλιο κατηγορία μάχες +60κιλα Παμπαίδων

-Μπουμπουλάκης Ιωάννης: χάλκινο μετάλλιο κατηγορία μάχες +60κιλα Παμπαίδων

-Λαγουδιανάκης Ιωάννης: χάλκινο μετάλλιο κατηγορία μάχες +60κιλα Παμπαίδων

Ενώ αξιόλογη ήταν και η προσπάθεια του Νίκου Δαργάκη και Μιχάλη Δαμιανάκη από το Δήμο, οι οποίοι κατέκτησαν την 5η θέση.

Ο Δήμος Μινώα Πεδιάδας συγχαίρει όλα τα παιδιά που συμμετείχαν στην αποστολή για την συμμετοχή τους και την αξιόλογη εμφάνιση τους, καθώς και τον προπονητή τους Στασινόπουλο Δημήτρη από το Καστέλλι του Δήμου Μινώα Πεδιάδας που συνέβαλε στις επιτυχίες τους.

Την ίδια ώρα, επιτυχίες καταγράφονται στο Δήμο μας στο άθλημα του motocross με πρωταγωνιστή τον 15χρονο Γιώργο Χατζάκη από το Καστέλλι του Δήμου Μινώα Πεδιάδας, ο οποίος τον Οκτώβριο αναδείχθηκε -για δεύτερη φορά-Πρωταθλητής Ελλάδος motocross 2024 στην κατηγορία των 85 κυβικών και τον Δεκέμβριο 2024 κυπελλούχος Κρήτης 2024, στην ΜΧ2 και MX2T στις κατηγορίες των 125 και 250 κυβικών.

Ο Γιώργος Χατζάκης (του Ζαχαρία) με πολλές ώρες προπονήσεων στο ενεργητικό του, έκανε και πάλι περήφανη την οικογένεια του, τον προπονητή του Μανώλη Σκύβαλο αλλά και το Καστέλλι του Δήμου Μινώα Πεδιάδας όπου γεννήθηκε και μεγαλώνει.

«Συγχαρητήρια στους νέους από τον Δήμο μας που με την επιμονή τους, ξεπερνούν όλες τις αντιξοότητες και κατακτούν νέες κορυφές! Οι αθλητικές επιτυχίες στο Δήμο μας είναι διαχρονικές και δείχνουν το υψηλό αθλητικό επίπεδο που υπάρχει σε πολλά και διαφορετικά αθλήματα και είναι η απόδειξη της σωστής προετοιμασίας και της σκληρής δουλειάς που κάνουν χρόνια τώρα τα παιδιά με την βοήθεια των προπονητών τους. Αξίζουν συγχαρητήρια σε όσους νέους και νέες που αφοσιωμένοι στους στόχους τους, έχουν καταφέρει με πολλή προσπάθεια να διακριθούν. Συγχαρητήρια και στις οικογένειες τους για την αμέριστη στήριξη και στους προπονητές τους, οι οποίοι βρίσκονται στο πλευρό τους! Ο αθλητισμός είναι κύτταρο ανάπτυξης, δημιουργίας και προόδου και στηρίζουμε κάθε τέτοια δραστηριότητα και κάθε αθλητή», δήλωσε ο δήμαρχος Μινώα Πεδιάδας Βασίλης Κεγκέρογλου.